《玉唾壶》
宋代·岳珂

古来玉唾壶，歌罢壶为缺。
忧时一片心，常惜志士烈。
{左辟右鸟}鹈莹出昆吾刀，截肪温润如世膏。
悲歌声动行云高，何爱一阕称世豪。
马生冀州北，未省能伏枥。
骨拳鬃秃刓四蹄，凤膺赭汗人不知。
夕阳芳草雇影嘶，犹忆振鬣天山西。
可怜岁华暮，万里瑶池路。
盐车辘辘逾太行，夜然枯草昼服箱。
上天振策无王良，徒有此志今未忘。
荆山韫明月，良工斲不彻。
抱璞昔三刖，曾泣卞和血。
既斲复毁不可磨，尊前对酒听浩歌。
唾壶虽缺璞更多，骐骥不生奈老何。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。